C 47/124
ET
Euroopa Liidu Teataja
7.2.2023
Kolmapäev, 6. juuli 2022
32. kordab, et Kosovos on oluline ametlike keelte õppimise institutsionaliseerimine ning võrdne juurdepääs teenustele ja teabele ametlikes keeltes; väljendab sellega seoses rahulolu Priština ülikoolis Balkani õpingute osakonna loomise üle ja otsuse üle avada keelekeskus Kosovo ametlike keelte õppimiseks;
33. kordab oma nõudmist, et vähemuste hulka kuuluvaid isikuid, sealhulgas romade, aškalide, egiptlaste, bosnialaste, türklaste ja goranide kogukondi ning puuetega inimesi ja ümberasustatud isikuid kaasataks rohkem ja neile tagataks juurdepääs piisavale tervishoiule, sotsiaalkaitsele, haridusele, õigusemõistmisele, eluasemele ja tööturule, samuti muudele sotsiaalsetele ja avalikele teenustele ning poliitiliste ja sotsiaalsete otsuste tegemisele ning samal ajal võideldaks süstemaatilist institutsioonilist lähenemisviisi kasutades tõhusalt mitmekordse diskrimineerimise vormide vastu, millega need rühmad kokku puutuvad; nõuab tungivalt suuremaid pingutusi romavastasuse vastu võitlemiseks; kutsub valitsust üles kiirendama tööd uue 2021.–2026. aasta strateegia ja tegevuskavaga romade, aškalide ja egiptlaste kogukondade kaasamiseks Kosovos;
34. nõuab, et kiiresti vaadataks läbi keskkooliõpikud, mis annavad eksitavat teavet ning kasutavad diskrimineerivat keelt ja kirjeldusi etniliste vähemuste, seksuaalvähemuste ja naiste kohta; kutsub valitsusasutusi üles jätkama 2021. aasta lõpus käivitatud algatust „Euroopa Liidu toetus põhi- ja keskharidusele“, mille eesmärk on neid õpikuid ajakohastada;
35. tunnustab Kosovot usukogukondade rahumeelse kooseksisteerimise eest ja kutsub üles suurendama pingutusi, et tagada vähemusrühmadele võrdsed võimalused, piisav esindatus poliitilises ja kultuurielus, ning kaitsma ja edendama oma rahvus- ja usuvähemuste kultuuripärandit, keeli ja traditsioone; peab kiiduväärseks Kosovo valitsuse algatust konsulteerida sisedialoogi raames korrapäraselt kõigi Kosovos elavate kogukondadega ja saada nendega kokkuleppele ning väljendab rahulolu inimõiguste ja kogukondade küsimustega tegeleva asepeaministri uue ametikoha loomise üle;
36. tunnistab, et Kosovo põhiseadus on vähemuste õiguste kaitse suhtes väga edumeelne; märgib sellega seoses kahetsusega, et ikka veel ei ole arvesse võetud 2018. aasta mais Kosovo parlamendis registreeritud petitsiooni, mille esitas peaaegu 500 inimest, kes on ajalooliselt ise end bulgaarlasteks pidanud, ning soovitab, et need õigused oleksid seaduses sätestatud ja tegelikult tagatud;
37. rõhutab, et vaba meedia on demokraatia üks peamisi tugisambaid ja ajakirjanikke tuleb kaitsta poliitilise surve eest; mõistab hukka poliitilise surve, mida neile sageli avaldatakse, ning üldsuse osalemise vastaste strateegiliste hagide kasutamise nende hirmutamiseks, mis viib ka enesetsensuurini; rõhutab, et ajakirjanike vastu suunatud laimavate väljendite kasutamine on vastuvõetamatu; hoiatab avalduste eest, milles häbimärgistavad meediat eelkõige ametnikud ja avaliku elu tegelased, kes peaksid andma eeskuju;
38. märgib, et meediamaastik on viimastel aastatel moonutatud, kuna ulatuslikud investeeringud on suurendanud erasektori mõju suuremate meediaväljaannete ja veebimeedia üle, mida kasutatakse sageli kaubanduslikuks ja poliitiliseks väljapressimiseks; kordab vajadust tagada meedia läbipaistvus, sealhulgas meediaomandi suhtes; väljendab rahulolu läbipaistvalt ja tulemuspõhiselt kulgenud avalik-õigusliku ringhäälinguorganisatsiooni RTK uue juhatuse ametisse nimetamise üle; nõuab, et leitaks kestlik lahendus tagamaks RTK toimetuslik sõltumatus;
39. on sügavalt mures jätkuvalt ulatusliku pere- ja soolise vägivalla pärast Kosovos ning naiste tapmise juhtumite arvu pärast, samuti kohtusüsteemi puudulike tulemuste pärast naiste tapmise ja soolise vägivalla juhtumite tulemuslikul menetlemisel; nõuab pere- ja soolise vägivalla vastase riikliku strateegia tulemuslikku rakendamist; rõhutab, et haridus on soolise diskrimineerimise vastu võitlemisel keskse tähtsusega; rõhutab vajadust tagada, et soolise vägivalla kõigi vormide eest kaitsev, sellist vägivalda ennetav ja vägivallajuhtumeid lahendada aitav süsteem töötaks korrektselt, sealhulgas tuleks suurendada sootundlike õiguskaitseametnike ja kohtunike arvu, toetust naiste varjupaikadele, anda ohvritele rohkem õigusabi ning korraldada rohkem üldsuse teadlikkuse suurendamise kampaaniaid;